天上碧桃
作者：陳普
朝代：宋

paragraphs: 春階蕩漾春日長，羽林颯颯勾陳蒼。
鈞天寥寥帝不康，一月震悚奔勾芒。
夜鳩衆功和陰陽，粉白黛綠各一方。
鑄作娟麗盈盈粧，金烏飛去東藩傍。
左右前後千毛嬙，青雲衣兮白霓裳。
重重華蓋十六行，瓊林玉殿積縞霜。
氣焰薰薄摇籃光，白雲鄉是碧雲鄉。
騎龍韓愈如漁郎，緱山仙子聞仙方。
坐鶴之背吹鳳凰，穆子簡子方來王。
氣迷色眩成肆狂，執法叩閶夕抗章。
有一於此無不亡，言從諫聽如禹湯。
斥罷脂澤去芬芳，各服毼衣事蠶娘。